**Zinderin alue** (ransk. *région de Zinder*) on hallintoalue Nigerin keskiosassa. Sen pinta-ala on 155 778 neliökilometriä. Alueella on 4,1 miljoonaa asukasta (vuonna 2016, arvio). Sen hallinnollinen keskus on Zinderin kaupunki.

Maantiede ja ilmasto
--------------------

Zinderin alue muodostaa 12,3 prosenttia Nigerin pinta-alasta. Se rajoittuu lännessä Maradin, pohjoisessa Agadezin ja idässä Diffan alueisiin sekä etelässä Nigeriaan. Pinnanmuodostusta leimaa Damagaram-Monion massiivi alueen keskiosassa, joka erottaa toistaan Ouillimindenin altaan pohjoisessa ja Tšadjärven altaan idässä ja etelässä. Korkein kohta on yli 700 metriä korkea Termitvuoristo. Vesistöjä ovat sadeaikaan täyttyvät vadit, järvet ja lammet.

Alue kuuluu Sahelin ilmastovyöhykkeeseen. Pohjoisosa on Sahelin ja Saharan ja eteläosa Sudanin ja Sahelin siirtymävyöhykettä. Vuotuinen sademäärä on pohjoisessa alle 100 ja etelässä 400–700 millimetriä. Sadekausi kestää touko-kesäkuusta syys-lokakuuhun. Lämpötilat vaihtelevat 15 ja 40 asteen välillä.

Hallinnollinen jako ja väestö
-----------------------------

Alueeseen kuuluu kymmenen departementtia, jotka ovat Belbédji, Damagaram Takaya, Dungass, Gouré, Kantché, Magaria, Mirriah, Takieta, Tanout ja Tesker. Departementtien keskuskunnilla on kaupunkikunnan status. Maalaiskuntia on 40. Zinderin kaupunki koostuu viidestä kunnasta. Perinteinen hallinto käsittää Damagaramin sulttaanikunnan, 33 kantonia, 13 fulbe-, kolme tuaregi-, kolme tubu- ja yhden arabiryhmän, 2742 kylää ja heimoa sekä 4857 pikkukylää ja leiripaikkaa.

Zinder on Nigerin väkirikkain alue. Siellä asuu 20,8 prosenttia maan väestöstä. Vuoden 2012 väestönlaskennan mukaan alueella oli 3 539 764 asukasta. Vuotuinen väestönkasvu on 4,7 prosenttia. Alle 15-vuotiaita on 53,6 prosenttia. Kaupunkiväestön osus on 15,6 prosenttia. Suurimmat etniset ryhmät ovat hausat ja kanurit. Vähemmistönä on fulbeja, tuaregeja, arabeja, tubuja ja djermoja. Vallitseva uskonto on islam (98 %). Lisäksi on kristittyjä.

Talous ja palvelut
------------------

Alueen pääelinkeinot ovat etelässä maanviljely ja pohjoisessa karjanhoito. Lisäksi harjoitetaan käsityöammatteja. Zinderissä toimii vuonna 2011 avattu öljynjalostamo.

Alakoulua käy 56,3 ja yläkoulua 19,5 prosenttia ikäluokasta (vuonna 2014–2015). Zinderissä toimii vuonna 2008 avattu tekninen korkeakoulu. Terveyspalveluihin kuuluu aluesairaala, viisi piirisairaalaa sekä joukko terveyskeskuksia ja yksityisvastaanottoja.

Lähteet
-------

* Annuaire statistique régional de Zinder 2011–2015 *stat-niger.org*.  2016. Viitattu 24.8.2019.
* Monographie régionale de Zinder *stat-niger.org*.  2016. Viitattu 24.8.2019.

### Viitteet

1. 1 2  Annuaire, s. 13.
2. ↑  Zinder en chiffres *stat-niger.org*.  2017. Viitattu 24.8.2019.
3. 1 2  Monographie, s. 3.
4. ↑  Monographie, s. 5.
5. ↑  Annuaire, s. 14.
6. ↑  Annuaire, s. 15–16.
7. ↑  Monographie, s. 4.
8. ↑  Annuaire, s. 32.
9. ↑  Monographie sur les adolescents de la région de Zinder *stat-niger.org*.  2015. Viitattu 24.8.2019.
10. ↑  Monographie, s. 7–9.
11. ↑  Annuaire, s. 87, 114.
12. ↑  Annuaire, s. 53.
13. ↑  Annuaire, s. 42.

Aiheesta muualla
----------------

* Kuvia tai muita tiedostoja aiheesta **Zinderin alue** Wikimedia Commonsissa

NigerNigerin alueet (*région*) ja departementit

|  |  |
| --- | --- |
| Agadez | 
* Arlit
* Bilma
* Tchirozérine

 |
| Diffa | 
* Diffa
* Maïné-Soroa
* N’Guigmi

 |
| Dosso | 
* Boboye
* Dogondoutchi
* Dosso
* Gaya
* Loga

 |
| Maradi | 
* Aguié
* Dakoro
* Guidan Roumdji
* Madarounfa
* Mayahi
* Tessaoua

 |
| Tahoua | 
* Abalak
* Birni-N'Konni
* Bouza
* Illéla
* Keita
* Madaoua
* Tahoua
* Tchintabaraden

 |
| Tillabéri | 
* Filingué
* Kollo
* Ouallam
* Say
* Téra
* Tillabéri

 |
| Zinder | 
* Gouré
* Magaria
* Matameye
* Mirriah
* Tanout

 |